DOKUMENT TA’ ĦIDMA MILL-PERSUNAL TAL-KUMMISSJONI Sommarju tal-Valutazzjoni tal-Impatt /* SEC/2011/1406 finali */





1. Definizzjoni tal-problema Minħabba tħassib dwar it-theddida dejjem tikber tat-tibdil fil-klima globali minn żieda fil-konċentrazzjoni ta’ gassijiet serra (GHG) fl-atmosfera, l-UE ilha timplimenta u tippjana sensiela ta’ politiki u azzjonijiet ta’ mitigazzjoni. L-istabbiliment ta’ qafas sod ta’ monitoraġġ, evalwazzjoni, rapportar u verifika huwa komponent importanti ta’ dan il-proċess minħabba li dan jippermetti lill-UE fost oħrajn li tiżviluppa u timplimenta politiki futuri b’mod effettiv u li tivvaluta u turi li qiegħda twettaq l-impenji tagħha. Id-Deċiżjoni 280/2004/KE[1] (id-Deċiżjoni tal-“Mekkaniżmu għall-Monitoraġġ” - “MMD”) li tikkonċerna l-mekkaniżmu għall-moniteraġġ [monitoraġġ tal]-emissjonijiet ta’ gassijiet serra tal-Komunità u biex jiġi implimentat il-Protokoll ta’ Kjoto u d-dispożizzjonijiet ta’ implimentazzjoni tiegħu (Deċiżjoni 2005/166/KE)[2] huma l-istrumenti ewlenin ta’ monitoraġġ, rapportar u verifikazzjoni fir-rigward tal-emissjonijiet ta’ GHG. Huma jistabbilixxu d-dettalji għar-rapportar ta’ emissjonijiet ta’ GHG antropoġeniċi minn sorsi u l-assorbiment minn bjar u għall-għoti ta’ informazzjoni rigward programmi nazzjonali għat-tnaqqis tal-emissjonijiet, tbassir dwar l-emissjonijiet ta’ gassijiet serra, u politiki u miżuri skont il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC). Is-sitt snin ta’ esperjenza wara l-implimentazzjoni tad-Deċiżjoni 280/2004 u d-Deċiżjoni 2005/166 dwar id-dispożizzjonijiet ta’ implimentazzjoni tagħha kif ukoll l-esperjenza miksuba permezz tan-negozjati internazzjonali u l-implimentazzjoni ta’ diversi rekwiżiti tal-UNFCCC urew li hemm għadd ta’ oqsma fejn jista’ jsir aktar titjib. Barra minn hekk, il-ħtieġa li ntejbu l-azzjonijiet ta’ mitigazzjoni tagħna u li nwettqu l-impenji internazzjonali u domestiċi ġodda jew futuri tagħna, inkluża l-istrateġija Ewropa 2020, teħtieġ l-istabbiliment ta’ sistema ta’ monitoraġġ u rapportar aqwa. B’mod speċifiku, il-problemi li r-reviżjoni tad-Deċiżjoni dwar il-Mekkaniżmu għall-Monitoraġġ tfittex tindirizza huma dawn: § Is-sistema eżistenti ta’ monitoraġġ u ta’ rapportar mhijiex adegwata għall-implimentazzjoni tar-rekwiżiti l-ġodda li jirriżultaw minn leġiżlazzjoni ġdida. Il-pakkett dwar it-tibdil fil-klima u l-enerġija kif miftiehem bejn il-Kunsill u l-Parlament Ewropew u kif adottat mill-Parlament Ewopew fis-17 ta’ Diċembru 2008 daħħal rekwiżiti ġodda fir-rigward tal-monitoraġġ u r-rapportar għall-Istati Membri, li jeħtieġ li jkunu inkorporati f’reviżjoni tad-Deċiżjoni 280/2004/KE sabiex jidħlu fis-seħħ. M’hemmx dejta adegwata disponibbli fil-livell tal-UE li tappoġġja l-iżvilupp u l-implimentazzjoni ta’ politika futura F’għadd ta’ oqsma/setturi ta’ importanza kbira fit-tnaqqis tal-emissjonijiet ta’ GHG u fit-teħid ta’ azzjonijiet fil-livell tal-UE, fil-preżent ma hemmx dejta adegwata jew hemm dejta li mhijiex preċiża biżżejjed miġbura sabiex tippermetti u tappoġġja d-disinn u l-implimentazzjoni effettivi tal-politika. Oqsma bħal dawn jinkludu: a) it-trasport marittimu, b) l-avjazzjoni, ċ) l-użu tal-art, il-bidla fl-użu tal-art u l-forestrija (LULUCF) u d) l-adattament. Is-sistema kurrenti ta’ monitoraġġ u rapportar ma tikkunsidrax l-iżviluppi internazzjonali l-aktar reċenti fil-qafas tal-UNFCCC u m’hijiex adegwata sabiex tiżgura konformità ma’ impenji internazzjonali ġodda L-UE ħadet l-impenn internazzjonali li tipprovdi appoġġ finanzjarju u teknoloġiku sinifikanti għall-klima b'implimentazzjoni rapida u fit-tul lill-pajjiżi fil-fażi ta' żvilupp. It-trasparenza u l-komprensività dwar it-tip u l-ammont ta’ appoġġ ipprovdut huma fundamentali sabiex jiżguraw il-viżibbiltà, it-twassil effiċjenti u l-kredibbiltà tal-UE vis-à-vis l-imsieħba internazzjonali tagħna. Il-problemi identifikati hawn fuq ta' spiss wasslu għal kritika ħarxa minn pajjiżi oħrajn li l-UE u l-Istati Membri tagħha mhumiex qed iwettqu l-impenji tagħhom u din il-problema teħtieġ li tiġi solvuta. Hemm ħtieġa ta’ aktar dejta u informazzjoni sabiex jiġi mmonitorjat il-progress lejn il-mira tal-limitazzjoni tal-emissjonijiet, b’mod partikolari fil-qafas tal-istrateġija Ewropa 2020. L-istrateġija Ewropa 2020, l-istrateġija l-ġdida ta’ politika ekonomika integrata għat-tkabbir u għall-impjiegi, tinkludi l-miri Ewropej u nazzjonali ta’ tnaqqis ta’ emissjonijiet bħala miri ewlenin. Hemm nuqqas osservat ta’ trasparenza, puntwalità, konsistenza, kompletezza, komparabbiltà tal-informazzjoni rrapportata attwalment skont id-Deċiżjoni dwar il-Mekkaniżmu għall-Monitoraġġ. Ir-rata relattivament għolja ta’ każijiet ta’ nuqqas ta’ konformità f’dawn l-aħħar snin tindika li t-trasparenza, il-preċiżjoni, il-konsistenza u l-effiċjenza tas-sistema eżistenti ta’ monitoraġġ u rapportar jistgħu jitjiebu. L-esperjenza wriet li hemm bżonn ta’ aktar simplifikazzjoni u simplifikazzjoni tar-rekwiżiti kurrenti ta’ rapportar. L-esperjenza mill-implimentazzjoni tad-deċiżjoni dwar il-Mekkaniżmu għall-Monitoraġġ uriet li ċerti rekwiżiti ta’ rapportar ma ħadmux kif mistenni jew l-informazzjoni ma ntużatx kif kien antiċipat. Uriet ukoll li ċerti rabtiet bejn diversi strumenti ta’ rapportar jistgħu jissaħħu. 2. Analiżi tas-sussidjarjetà Il-bażi legali għall-proposta leġiżlattiva hija l-Artikolu 192(1) tat-TFUE. Il-proposta leġiżlattiva ssegwi objettiv leġittimu fl-ambitu tal-Artikolu 191(1) tat-TFUE, jiġifieri, il-ġlieda kontra t-tibdil fil-klima (mitigazzjoni u adattament). L-objettiv tal-proposta leġiżlattiva huwa li ttejjeb id-disponibbiltà tal-informazzjoni għat-tfassil tal-politika u t-teħid ta’ deċiżjonijiet tal-UE u l-koordinazzjoni u l-konsistenza tar-rapportar tal-UE u tal-Istati Membri fil-qafas tal-UNFCCC. Dan l-objettiv segwit ma jistax jintlaħaq b’mezzi inqas restrittivi mill-proposta leġiżlattiva. L-azzjoni fil-livell nazzjonali ma tippermettix il-konformità mal-impenji miftiehma fuq livell internazzjonali u ma tkunx biżżejjed sabiex jintlaħqu l-objettivi u jinkisbu l-miri stabbiliti skont id-Deċiżjoni dwar il-Kondiviżjoni tal-Isforzi (406/2009/KE). Għaldaqstant jeħtieġ li l-UE toħloq il-qafas li jiffaċilita dan billi tistabbilixxi qafas ta’ rapportar armonizzat, safejn ikun fattibbli, sabiex jiġu indirizzati r-rekwiżiti internazzjonali u tal-UE speċifiċi. L-azzjoni fil-livell tal-UE tipproduċi wkoll benefiċċji ċari meta mqabbla mal-azzjoni fil-livell nazzjonali minħabba l-effikaċja tagħha. 3. L-objettivi tal-inizjattiva tal-UE L-objettiv ġenerali huwa, li permezz ta’ rapportar f’waqtu, u trasparenti, preċiż, komplut, konsistenti, komparabbli (timely, transparent, accurate, complete, consistent, comparable - TACCC) fil-livell tal-UE u tal-Istati Membri l-inizjattiva: (a) tappoġġja lill-UE u lill-Istati Membri sabiex jissodisfaw l-impenji tagħhom fil-qafas tal-UNFCCC, (b) tappoġġja lill-UE u lill-Istati Membri sabiex jissodisfaw l-impenji domestiċi tagħhom ta’ mitigazzjoni u adattament, (c) tappoġġja l-iżvilupp u l-implimentazzjoni effettiva tal-politiki tal-UE. 3.1 Objettivi speċifiċi u operattivi § L-implimentazzjoni tar-rekwiżiti ta’ monitoraġġ u ta' rapportar tad-Deċiżjoni dwar il-Kondiviżjoni tal-Isforzi (Effort Sharing Decision - ESD) u d-Direttiva riveduta tal-UE dwar l-Iskema għan-Negozjar tal-Emissjonijiet (EU ETS) o Objettivi operattivi: § L-istabbiliment ta’ ċiklu ta’ reviżjoni u ta' konformità taħt id-Deċiżjoni tal-Kondiviżjoni tal-Isforzi; § L-inkorporazzjoni tar-rekwiżiti ta’ rapportar għall-użu ta’ dħul mill-irkant kif stipulat fid-Direttiva riveduta tal-ETS; § It-titjib tal-qafas kurrenti ta’ monitoraġġ u ta' rapportar sabiex jiġu ssodisfati l-ħtiġijiet ta’ leġiżlazzjoni futura Ewropea u dik internazzjonali o Objettivi operattivi: § L-istabbiliment ta’ rekwiżiti ta’ monitoraġġ u ta' rapportar għat-trasport marittimu; § L-istabbiliment ta’ rekwiżiti ta’ rapportar għal impatti klimatiċi mhux tas-CO2 mill-avjazzjoni; § L-istabbiliment ta’ rekwiżiti ta’ rapportar dwar l-adattament għat-tibdil fil-klima; § L-istabbiliment ta’ rekwiżiti ta’ rapportar oħrajn dwar il-LULUCF; § It-titjib tar-rapportar tal-UE u tal-Istati Membri dwar l-appoġġ finanzjarju u teknoloġiku pprovdut lill-pajjiżi fil-fażi ta' żvilupp sabiex tiġi żgurata l-konformità mal-impenji internazzjonali fil-qafas tal-UNFCCC o Objettiv operattiv: L-ispeċifikazzjoni tar-rekwiżiti ta’ rapportar dwar l-appoġġ finanzjarju u teknoloġiku pprovdut lill-pajjiżi fil-fażi ta' żvilupp; § It-titjib tal-konsistenza tar-rapportar fil-qafas tal-MMD bir-rapportar taħt strumenti legali oħrajn fl-UE li jindirizzaw is-sustanzi li jniġġsu l-arja o Objettiv operattiv: L-istabbiliment ta’ rabtiet mar-rapportar tal-emissjonijiet tal-GHG fl-ETS tal-UE, l-informazzjoni rrapportata fil-qafas tal-E-PRTR, id-Direttiva NEC u r-Regolament dwar il-Gass serra fluworinat; § It-titjib tar-rapportar filwaqt li titqies l-esperjenza mill-implimentazzjoni tal-passat o Objettivi operattivi § It-titjib tar-rapportar dwar it-tbassir, il-politiki u l-miżuri; § It-titjib tat-tħejjija tar-rapport dwar l-inventarju nazzjonali; 4. L-għażliet ta' politika u l-valutazzjoni tal-impatti Ir-reviżjoni tal-MMD tappoġġja l-implimentazzjoni ta’ politiki adottati u impenji tal-UE, b’mod partikolari l-impenji tal-UE fil-qafas tal-UNFCCC, il-miri u l-istrumenti leġiżlattivi skont il-pakkett dwar il-Klima u l-Enerġija, u l-implimentazzjoni tal-istrateġija Ewropa 2020. Impatti ambjentali, soċjali u ekonomiċi speċifiċi diġà ġew ivvalutati għal ħafna mill-oqsma inkwistjoni meta ġie adottat il-Pakkett dwar il-Klima u l-Enerġija li kien jinkludi miri u politiki speċifiċi[3]. Ir-reviżjoni tal-MMD u d-dispożizzjonijiet ta' implimentazzjoni jikkontribwixxu għall-benefiċċji ambjentali identifikati fil-valutazzjonijiet tal-impatt ta’ dawn l-istrumenti billi jiżguraw il-monitoraġġ xieraq tal-ilħuq ta’ dawn il-miri. Impatti ambjentali L-MMD qiegħda tiġi riveduta sabiex tiżdied il-prestazzjoni ambjentali tal-UE: a) billi tiġi żgurata d-disponibbiltà ta’ dejta u informazzjoni ta’ kwalità aħjar u aktar kompluta (kwalità/kompletezza tad-dejta), b) billi tiffaċilita konformità aħjar mal-miri, l-impenji u r-rekwiżiti domestiċi u internazzjonali (konformità mal-impenji domestiċi u/jew internazzjonali), u ċ) billi tiffaċilita t-tfassil, l-iżvilupp u l-implimentazzjoni ta' aktar azzjonijiet ta' politika futuri f’dan il-qasam (aktar żvilupp/implimentazzjoni ta’ politiki). L-impatti ambjentali ġew ivvalutati għal kull għażla proposta abbażi ta’ taħlita tat-tliet kriterji msemmija hawn fuq kif applikabbli (il-klassifikazzjonijiet użati: + jew – tintuża sabiex tindika impatti pożittivi jew negattivi rispettivament. = tfisser l-ebda impatt, +/- impatt baxx, ++/--, impatt medju, +++/--- impatt għoli). L-aspetti ta’ konformità u tas-simplifikazzjoni wkoll ġew ivvalutati b’mod speċifiku. (Il-klassifikazzjonijiet użati fir-rigward tal-konformità: LL: probabbiltà baxxa (low likelihood), ML: probabbiltà medja (medium likelihood), HL: probabbiltà kbira (high likelihood)). Impatti ekonomiċi L-MMD hija strument li permezz tiegħu jiġu implimentati r-rekwiżiti ta’ rapportar domestiku u internazzjonali. Dawn ir-rekwiżiti huma fil-livell nazzjonali, u għalhekk l-impatti ekonomiċi ewlenin marbutin mar-reviżjoni tal-MMD jirrigwardaw il-piż amministrattiv li jkollhom iġorru l-awtoritajiet pubbliċi fil-livell tal-Istati Membri ladarba dawk il-bidliet jiġu implimentati. Impatti oħrajn (soċjali, tax-xogħol, tal-industrija, SMEs) L-għażliet proposti se jkollhom impatti soċjali żgħar relatati mat-twassil tal-informazzjoni lill-pubbliku, dawn ma ġewx indirizzati b’mod speċifiku fil-valutazzjoni tal-impatt. M’hemmx rekwiżiti ta’ rapportar dirett jew indirett imposti fuq l-SMEs jew l-industrija permezz tal-MMD u l-MMD aktarx li lanqas ikollha impatt fuq l-impjiegi, għaldaqstant impatti bħal dawn ma ġewx ivvalutati aktar. 4.1 L-istabbiliment ta’ ċiklu ta’ reviżjoni u konformità tal-UE skont id-Deċiżjoni dwar il-Kondiviżjoni tal-Isforzi Għażla 1: L-ebda reviżjoni interna fil-livell tal-UE. Dipendenza fuq ir-reviżjoni kurrenti tal-UNFCCC. (“l-ebda bidla fil-politika”). (Din l-għażla sekondarja twarrbet fi stadju bikri.) Għażla 2: L-implimentazzjoni ta' reviżjoni interna tal-inventarju fil-livell Ewropew għal finijiet ta’ stabbiliment ta’ miri (reviżjoni inizjali) waqt li l-UE tkompli tibbaża fuq ir-reviżjoni tal-inventarju fil-qafas tal-UNFCCC, bħal fl-MMD kurrenti, għaċ-ċiklu annwali ta’ konformità fil-qafas tal-ESD. (Din l-għażla sekondarja twarrbet fi stadju bikri.) Għażla 3: L-istabbiliment ta’ ċiklu ta’ reviżjoni annwali “ħafifa” u ta' konformità fil-livell tal-UE għall-implimentazzjoni tal-ESD u reviżjoni inizjali komprensiva. (Ir-reviżjoni annwali ssir f’inqas żmien b’rutini ta’ ċċekkjar fil-parti l-kbira awtomatiċi ssupplimentati minn analiżi tar-rapporti ta’ reviżjoni preċedenti tal-UNFCCC, filwaqt li tibni fuq kontrolli u proċeduri eżistenti li jitwettqu bħalissa mill-Aġenzija Ewropea għall-Ambjent (EEA) skont l-MMD). (“Reviżjoni ħafifa”) Għażla 4: L-istabbiliment ta’ ċiklu komprensiv ta’ proċess ta’ reviżjoni annwali u ta' konformità tal-UE għall-implimentazzjoni tal-ESD flimkien ma’ reviżjoni inizjali komprensiva. Din ir-reviżjoni tiġi riflessa wara r-reviżjoni tal-UNFCCC iżda fi żmien iqsar sabiex tkun tista’ ssir valutazzjoni tal-konformità matul is-sena kalendarja. (“Reviżjoni komprensiva”) || Impatti Ambjentali[4] || Piż amministrattiv Għażla 3: Reviżjoni ħafifa || + || EUR15,000-30,000 Għażla 4: Reviżjoni komprensiva || +++ || EUR50,000-100,000 Ġew ikkunsidrati wkoll għażliet sekondarji relatati mat-trattament ta’ kalkoli mill-ġdid li jirriżultaw minn a) it-titjib metodoloġiku annwali tas-soltu quo jew tad-dejta fl-inventarji tal-gassijiet serra (każ 1), u b) minn bidla fir-regoli ta’ rapportar fil-livell internazzjonali (każ 2), fiċ-ċiklu annwali tar-rapportar, ir-reviżjoni u l-konformità . 4.2 L-inkorporazzjoni tar-rekwiżiti ta’ rapportar għall-użu tad-dħul mill-irkant skont id-Direttiva riveduta dwar l-ETS Id-Direttiva riveduta dwar l-ETS speċifikat b’mod ċar li r-rekwiżiti ta’ rapportar addizzjonali relatati mal-użu tad-dħul mill-irkant tal-kwoti għandhom jiġu rrapportati fir-rapporti ppreżentati skont id-Deċiżjoni Nru 280/2004/KE[5]. 4.3 L-istabbiliment ta’ rekwiżiti ta’ monitoraġġ u ta' rapportar għall-emissjonijiet mit-trasport marittimu internazzjonali Għażla 1: It-tkomplija tal-monitoraġġ u r-rapportar kurrenti tal-emissjonijiet ta’ GHG mit-trasport marittimu domestiku u internazzjonali fl-inventarji tal-GHG mingħajr ma tiġi stabbilita l-bażi għal dejta sottostanti mtejba. (“l-ebda bidla fil-politika”) Għażla 2: L-istabbiliment ta’ rekwiżiti dettaljati ta’ monitoraġġ u ta’ rapportar għall-Istati Membri. (Din l-għażla tkun tinkludi d-definizzjoni tal-bażi għall-monitoraġġ, il-kriterji għall-allokazzjoni tal-emissjonijiet lill-Istati Membri u d-dettalji amministrattivi relatati mar-rapportar). (“Rekwiżiti dettaljati ta’ rapportar issa”) Għażla 3: L-istabbiliment tal-bażi għal-linji gwida ġodda ta’ monitoraġġ u rapportar li jippermettu li d-dispożizzjonijiet dettaljati jiġu adottati f’leġiżlazzjoni futura permezz tal-komitoloġija ladarba tkun ġiet adottata miżura mill-Organizzazzjoni Marittima Internazzjonali jew mill-UE. (“Qafas issa, dettalji aktar tard”) || Impatti Ambjentali || Konformità || Piż amministrattiv Għażla 1: l-ebda bidla fil-politika || - - || mhux applikabbli || mhux applikabbli Għażla 2: Rekwiżiti dettaljati ta’ rapportar issa || + || ML || - - - Għażla 3: Qafas issa, dettalji aktar tard || + + + || HL || - 4.4 L-istabbiliment ta’ rekwiżiti ta’ rapportar relatati mal-impatti tal-avjazzjoni mhux tas-CO2 fuq il-klima globali Għażla 1: It-tkomplija tar-rapportar kurrenti tal-emissjonijiet ta’ GHG mill-avjazzjoni domestika u internazzjonali fl-inventarji tal-GHG limitati għall-emissjonijiet tas-CO2. (“l-ebda bidla fil-politika”) Għażla 2: L-esiġenza li l-Istati Membri jirrapportaw dwar l-impatti klimatiċi mhux tas-CO2 tal-avjazzjoni billi jimmultiplikaw l-impatti mis-CO2 b’fattur determinat minn qabel. (Dan il-fattur jinbidel mill-Kumitat għat-Tibdil fil-Klima b’mod li jirrifletti l-aħħar riżultati xjentifiċi.) (“L-Approċċ Multiplikatur”) Għażla 3: L-esiġenza li l-Istati Membri jirrapportaw l-effetti klimatiċi mhux tas-CO2 tal-avjazzjoni abbażi ta’ mudelli dettaljati (“Approċċ ta’ mudellar”) Għażla 4: L-adozzjoni tar-rekwiżiti ta’ rapportar ġodda għall-effetti mhux tas-CO2 tal-avjazzjoni għall-Istati Membri abbażi ta’ sistema fuq żewġ livelli. Skont din l-għażla, dawk l-Istati Membri li rrapportaw aktar minn 3% tal-emissjonijiet kollha ta’ CO2 tal-UE mill-avjazzjoni għandhom jirrapportaw l-effetti mhux tas-CO2 tal-avjazzjoni fuq mudelli dettaljati. (Fil-preżent, dan japplika għal Franza, għall-Ġermanja, għall-Italja, għall-Pajjiżi l-Baxxi, għal Spanja u għar-Renju Unit li flimkien huma responsabbli għal madwar 80 % tal-emissjonijiet ta’ CO2). L-Istati Membri l-oħrajn kollha jistgħu jirrapportaw permezz ta’ mudelli dettaljati iżda, jekk dan ma jistax isir, minflok jistgħu jużaw l-approċċ multiplikatur. (“Approċċ tal-livelli”) || Impatti Ambjentali || Konformità || Piż amministrattiv Għażla 1: L-ebda bidla fil-politika || - || = || = Għażla 2: Approċċ multiplikatur || + || HL || EUR 24 000 Għażla 3: Approċċ ta' mudellar || ++ || LL || EUR 6,75 miljun Għażla 4: Approċċ tal-livelli || +++ || ML || EUR 1,52 miljun 4.5 L-istabbiliment ta’ rekwiżiti ta’ rapportar dwar l-adattament għat-tibdil fil-klima Għażla 1: It-tkomplija tar-rapportar kurrenti dwar l-impatti tat-tibdil fil-klima, il-vulnerabbiltà u l-adattament fil-komunikazzjonijiet nazzjonali tal-Istati Membri skont il-UNFCCC u l-użu ta’ din l-informazzjoni għal skopijiet tal-UE. (“l-ebda bidla fil-politika”) Għażla 2: L-esiġenza li l-Istat iMembri jirrapportaw b’mod komprensiv fuq bażi annwali dwar l-azzjonijiet tagħhom dwar l-impatti, il-vulnerabbiltà u l-adattament għat-tibdil fil-klima. (Din l-għażla tkopri fost oħrajn l-impatti osservati u pproġettati għal kull settur, il-valutazzjoni ta’ vulnerabbiltajiet ewlenin għal kull reġjun u kull settur, l-istrateġija eżistenti ta’ adattament nazzjonali u/jew reġjonali u l-miżuri implimentati u ppjanati, l-informazzjoni dwar l-istrateġiji u dwar il-proġetti ta’ adattament bilaterali u multilaterali u l-baġit rispettiv allokat). (“Rapportar komprensiv”). Għażla 3: L-esiġenza li l-IstatiMembri jirrapportaw fuq bażi annwali dwar l-azzjonijiet nazzjonali implimentati u ppjanati ta’ adattament għat-tibdil fil-klima. F’din l-għażla għandha tingħata lista indikattiva ta’ informazzjoni li għandha tiġi rrapportata. (“Rapportar dwar l-azzjonijiet”) || Impatti Ambjentali || Konformità || Piż amministrattiv Għażla 1: L-ebda bidla fil-politika || - || = || = Għażla 2: Rapportar komprensiv || +++ || LL || EUR 1 sa 2,24 miljun Għażla 3: Rapportar dwar l-azzjonijiet || ++ || HL || EUR 120 000 4.6 L-istabbiliment ta’ rekwiżiti ta’ rapportar addizzjonali dwar il-LULUCF Għażla 1: It-tkomplija tar-rapportar kurrenti dwar l-użu tal-art, il-bidla fl-użu tal-art u l-forestrija. (“l-ebda bidla fil-politika”) Għażla 2: L-istabbiliment tar-rekwiżiti riveduti ta’ rapportar għall-attivitajiet tal-LULUCF, fuq il-bażi ta’ informazzjoni min-negozjati internazzjonali li jkunu għaddejjin (u minbarra r-rekwiżiti ta’ rapportar eżistenti), fl-oqsma li ġejjin (“Rekwiżiti dettaljati issa”):[6] § Stima u rapportar tal-emissjonijiet u t-tneħħija mill-attività ta’ ġestjoni tal-foresti fuq bażi obbligatorja § Stima u rapportar ta’ dejta dwar emissjonijiet mill-grupp ta’ prodotti tal-injam maqtugħa (obbligatorju) § Stima u rapportar tal-emissjonijiet u t-tneħħija mit-tixrib mill-ġdid u mit-tneħħija tal-ilma (rewetting and drainage)[7] (volontarju) § Stima u rapportar tal-emissjonijiet u t-tneħħija soġġetti għal “force majeure”[8] (volontarju) § Aġġornament tal-valuri tal-livell ta’ referenza ta’ ġestjoni tal-foresti bbażat fuq dejta ġdida jew titjib metodoloġiku Għażla 3: L-istabbiliment tal-bażi għal linji gwida ta’ rapportar ġodda li jippermettu li jiġu adottati dispożizzjonijiet dettaljati f’leġiżlazzjoni futura ladarba jkunu ġew adottati l-miżuri rilevanti fil-livell tal-UE jew internazzjonali. (B’mod effettiv, dan ifisser li l-ambitu ta’ rapportar jiġi stabbilit permezz ta’ proċedura ta’ kodeċiżjoni li tilleġiżla l-irwol tal-LULUCF fl-impenn tal-UE biex tnaqqas l-emissjonijiet tal-GHG, filwaqt li d-dettalji tekniċi jiġu stabbiliti permezz ta’ atti delegati ("il-komitoloġija") fil-qafas miftiehem mill-Parlament Ewropew u l-Kunsill.) ("Qafas issa, dettalji aktar tard") || Impatti ambjentali || Konformità || Piż amministrattiv Għażla 1: l-ebda bidla fil-politika || - - - || = || = Għażla 2:Rekwiżiti dettaljati issa || + + || ML || EUR 610 000 sa EUR 710 000 Għażla 3:Qafas issa, dettalji aktar tard || + + + || HL || < EUR 610 000 sa EUR 710 000 4.7 Stabbiliment ta’ rekwiżiti ta’ rapportar dwar l-appoġġ finanzjarju u tekniku fornut lill-pajjiżi fil-fażi ta' żvilupp Għażla 1: It-tkomplija tar-rapportar kurrenti dwar l-appoġġ finanzjarju u teknoloġiku lill-pajjiżi fil-fażi ta' żvilupp permezz tal-komunikazzjonijiet nazzjonali tal-Istati Membri skont il-UNFCCC mingħajr rekwiżiti separati ta’ rapportar f’livell ta’ UE. ("l-ebda bidla fil-politika") Għażla 2: L-esiġenza li l-Istati Membri jirrapportaw b’mod volontarju l-informazzjoni dwar l-appoġġ finanzjarju u teknoloġiku li jingħata kull sentejn abbażi tal-linji gwida ta’ komunikazzjoni nazzjonali. ("Rapportar volontarju") Għażla 3: L-esiġenza li l-Istati Membri jirrapportaw fuq bażi annwali permezz ta’ formati simplifikati l-appoġġ finanzjarju u tekniku li jingħata lill-pajjiżi fil-fażi ta' żvilupp filwaqt li jsir żvilupp fuq il-linji gwida ta’ komunikazzjoni nazzjonali, iżda jkun hemm il-ħtieġa ta' informazzjoni aktar komprensiva dwar il-programmi ta’ teknoloġija u l-użu ta’ metodoloġiji żviluppati fl-UE għar-rapportar dwar l-appoġġ finanzjarju u l-indikaturi għall-flussi finanzjarji tal-Kumitat għall-Għajnuna għall-Iżvilupp tal-OECD (DAC). ("Rapportar komprensiv") || Impatti ambjentali || Konformità || Piż amministrattiv Għażla 1:L-ebda tibdil fil-politika || - - - || = || = Għażla 2: Rapportar volontarju || + || ML || EUR 65 000 Għażla 3:Rapportar komprensiv || +++ || ML || EUR 195 000 4.8 Titjib tal-konsistenza ma’ strumenti legali oħra fl-UE li jkollhom fil-mira tagħhom is-sustanzi li jniġġsu l-arja Għażla 1: L-indirizzar tar-rekwiżiti ta’ rapportar fil-MMD u strumenti legali oħra b’mod separat mingħajr ma jiġi ssimplifikat ir-rapportar skont strumenti differenti. ("l-ebda bidla fil-politika") Għażla 2: L-istabbiliment ta’ rekwiżiti ta’ rapportar fuq il-konsistenza tal-informazzjoni bejn ir-rapportar skont il-MMD mar-rapportar skont l-ETS tal-UE, l-E-PRTR, id-Direttiva NEC u r-Regolament F-Gas, u li jiġu rrapportati l-verifiki tal-QA/QC li jsiru biex jiżguraw il-konsistenza bejn l-istrumenti legali differenti (inkluż l-iskambju ta’ emissjonijiet tal-ETS). ("Rapportar dwar il-konsistenza") Għażla 3: L-istabbiliment ta’ rekwiżiti li s-sistemi nazzjonali preżenti tal-inventarju tal-Istati Membri jiġu emendati sabiex jippermettu l-aċċess għad-dejta li tirriżulta minn strumenti ta’ rapportar oħrajn (pereżempju, l-ETS, l-EPRTR, in-NEC), u għaldaqstant dik id-dejta tal-inventarju tkun disponibbli wkoll għar-rapportar skont strumenti ta’ rapportar oħrajn. ("Emenda s-sistema nazzjonali") Għażla 4: L-istabbiliment ta' rekwiżit biex tintuża d-dejta rapportata permezz ta’ strumenti oħra b’mod dirett, bħalma huma l-ETS tal-UE , l-EPRTR, ir-Regolament F-Gas, il-NECD, billi jsir allinjament tad-dejta dwar is-sustanzi li jniġġsu rapportati permezz ta’ rikonċiljazzjoni ta’: in-nuqqas ta’ aggregazzjoni, il-kontenut, il-proċeduri, l-għodod u l-formati li dawn jużaw/jiddefinixxu. (Din l-għażla sekondarja twarrbet mill-bidu nett.) || Impatti ambjentali || Simplifikazzjoni || Konformità || Piż amministrattiv Għażla 1: L-edba bidla fil-politika || - || - - || = || Spejjeż potenzjali jekk jinstab li jkun hemm nuqqas ta’ QA/QC f’reviżjoni tal-UNFCCC Għażla 2 :Rapportar dwar il-konsistenza || + + || ++ || HL || EUR 525 000 (il-benefiċċji ta’ simplifikazzjoni mhumiex inklużi) Għażla 3: Emendar tas-sistema nazzjonali || + + + || +++ || HL || EUR 380 000 4.9 Titjib tar-rapportar billi titqies l-esperjenza mill-implimentazzjoni tal-passat Għażla 1: Iż-żamma tal-gwida eżistenti tar-rapportar skont l-MMD u d-dispożizzjonijiet ta’ implimentazzjoni u d-dipendenza fuq il-gwida metodoloġika speċifikata skont il-UNFCCC. It-tkomplija tat-tibdliet tal-gwida tar-rapportar skont il-UNFCCC. ("l-ebda bidla fil-politika") Għażla 2: L-esiġenza tar-rapportar annwali u l-ippreċiżar tat-tip ta’ informazzjoni/dejta li trid tiġi rrapportata, u/jew tal-formati rilevanti ("formati ġenerali") Għażla 3: L-ippreċiżar aħjar tal-gwida metodoloġika għall-effetti tal-politiki u tal-miżuri u l-preparazzjoni tat-tbassir tal-emissjonijiet tal-GHG. ("Simplifikazzjoni tal-metodoloġiji") Għażla 4: Esiġi l-istabbiliment ta’ sistema nazzjonali għar-rapportar tat-tbassir, il-politiki u l-miżuri[9] (skont prinċipji ewlenin simili għal dawk stabbiliti għall-inventarji tal-GHG) ("Stabbilixxi sistema nazzjonali") || Impatti ambjentali || Konformità || Simplifikazzjoni || Piż amministrattiv Għażla 1: L-ebda bidla fil-politika || = || = || - - - || Għażla 2: Formati simplifikati || ++ || HL || + + || EUR 980,000-EUR 1,3 miljun Għażla 3:Armonizzazzjoni tal-metodoloġiji || +++ || LL || - || Ogħla mill-għażla 2 Għażla 4:Stabbiliment ta' sistema nazzjonali || +++ || ML || + + + || 290 000 5. Tqabbil tal-għażliet L-objettiv ewlieni tal-MMD huwa li tappoġġja lill-UE u lill-Istati Membri tagħha biex jissodisfaw l-impenji u l-miri nazzjonali u internazzjonali tagħhom, kif ukoll l-iżvilupp tal-politika futura tagħhom, billi tiżgura rapportar trasparenti, preċiż, konsistenti, komparabbli u sħiħ. Ix-xenarju ppreferut jiżgura li dawn l-objettivi jintlaħqu b’mod effiċjenti u effettiv. Il-piż amministrattiv ġenerali marbut max-xenarju ppreferut huwa fil-firxa ta’ bejn EUR 4-5 miljun għall-UE-27. Minħabba l-inċertezzi marbutin ma' sistema futura dwar il-klima, ix-xenarju ppreferut jipprevedi l-istabbiliment ta’ proċess ta’ reviżjoni fuq livell tal-UE għad-dejta tal-GHG li tintbagħat mill-Istati Membri, sabiex jiġi żgurat li l-konformità mal-miri tal-ESD tiġi vvalutata b’mod komprensiv, trasparenti, kredibbli u f’waqtu, kif previst fil-pakkett dwar il-Klima u l-Enerġija. Rigward ir-rapportar dwar l-emissjonijiet mit-trasport marittimu internazzjonali u s-settur tal-LULUCF fejn id-diskussjonijiet dwar il-politika, kemm fil-livell domestiku kif ukoll dak internazzjonali, ikunu għadhom għaddejjin għandu jiġi segwit approċċ prudenti billi jiġi żgurat li l-MMD tipprovdi qafas adegwat sabiex ikunu stabbiliti r-rekwiżiti ta’ rapportar dettaljati fi stadju aktar tard meta jkun intlaħaq riżultat politiku konkret (fil-livell domestiku jew fil-livell internazzjonali). B’dan il-mod l-koerenza ma' qafas ta' politika tal-futur tiġi żgurata , filwaqt li jiġi evitat l-irduppjar tal-isforzi u jkun żgurat ukoll li l-UE tkun tista’ timplimenta bl-iżjed mod effiċjenti r-rekwiżiti dettaljati. Fir-rigward tal-impatti klimatiċi li mhumiex marbuta mas-CO2 tal-avjazzjoni, għal darb’oħra l-koerenza hija żgurata bis-saħħa tal-politika domestika eżistenti li tirrikjedi li jsir sforz sabiex jitqiesu l-impatti tagħha. Il-proposta, inkluża fl-abbozz ta’ Regolament dwar l-impatti tal-avjazzjoni li mhumiex marbuta mas-CO2, li tirrikjedi li l-Kummissjoni tivvaluta kull sentejn dawk l-impatti fuq il-bażi tad-dejta disponibbli dwar l-emissjonijiet u l-avvanzi xjentifiċi l-aktar riċenti, hija differenti minn dawk analizzati fil-valutazzjoni tal-impatt u tirrifletti l-kontribut utli mogħti minn servizzi oħrajn tal-Kummissjoni matul il-proċess ta’ konsultazzjoni ta’ bejn is-servizzi. Din il-proposta ġdida ddaħħlet fl-abbozz tar-Regolament għaliex kien meqjus li hi tiżgura l-koerenza mal-politika eżistenti tal-Unjoni, u li tikseb benefiċċji ekwivalenti b’piż amministrattiv ferm aktar baxx. Fir-rigward tal-appoġġ finanzjarju u teknoloġiku, l-għażla ppreferuta li jittejjeb ir-rapportar abbażi ta' metodi komuni għal darb’oħra hija koerenti mal-obbligu tal-UE li tipprovdi informazzjoni trasparenti u kompluta dwar l-appoġġ finanzjarju u teknoloġiku li kienet qed tipprovdi lill-pajjiżi fil-fażi ta' żvilupp u tirriżulta f’piż limitat. Fir-rigward tal-adattament, ir-rapportar annwali dwar l-azzjonijiet ta’ adattament għandu jgħin sabiex tiġi ddefinita aktar strateġija ta’ adattament mifruxa mal-UE kollha u se jappoġġja wkoll il-Mekkaniżmu tal-Ikklerjar tal-UE. Din hija għażla effiċjenti minħabba li hija marbuta ma’ piż amministrattiv limitat, filwaqt li tiżgura wkoll li l-UE tkun tista’ tindirizza aħjar l-obbligi ta’ rapportar internazzjonali tagħha. Fl-aħħar nett, ix-xenarju ppreferut jipprevedi wkoll it-tisħiħ tas-sistema nazzjonali eżistenti fl-Istati Membri sabiex ikun iindirizzat ukoll ir-rapportar dwar il-previżjonijiet u l-politiki u l-miżuri, kif ukoll il-konsistenza ma’ strumenti legali oħra li jkollhom fil-mira tagħhom is-sustanzi li jniġġsu l-arja. Dan huwa pass effiċjenti ’l quddiem minħabba li, minkejja l-piż relatat, dan iwassal biex f’perjodu twil ikun hemm konformità aħjar, simplifikazzjoni tal-isforzi u tnaqqis eventwali fl-ispejjeż. Ix-xenarju ppreferut jipprevedi dispożizzjonijiet aħjar ta’ QA/QC kif ukoll l-introduzzjoni ta’ formati ta’ rapportar u gwida simplifikati sabiex tiżdied il-kwalità u l-kompletezza tad-dejta fornuta u sabiex jiġu ssimplifikati r-rekwiżiti ta’ rapportar eżistenti mingħajr ma jkun impost piż amministrattiv mhux dovut. 6. Monitoraġġ u evalwazzjoni Minħabba li l-għażliet ta' politika kollha huma relatati mar-rekwiżiti tal-monitoraġġ u tar-rapportar, il-kompletezza, it-trasparenza, u l-konformità tar-rapporti li jirriżultaw mar-rekwiżiti domestiċi u internazzjonali u dan se juri jekk l-għanijiet stabbiliti ntlaħqux permezz tal-MMD riveduta. Sett ta’ indikaturi speċifiċi li jikkorrispondu għall-għanijiet ġenerali, speċifiċi u operattivi stabbiliti f’din il-valutazzjoni tal-impatt għandhom jintużaw ukoll sabiex jissorveljaw u jivvalutaw il-prestazzjoni tal-MMD. Dawn l-indikaturi għandhom jiffokaw, fost affarijiet oħra, fuq kemm ir-rapporti u d-dejta li jirriżultaw jaderixxu mal-linji gwida u/jew il-gwida stabbiliti, it-puntwalità u l-kompletezza tagħhom, u l-każijiet identifikati ta’ nuqqas ta’ konformità. Ir-rapporti mħejjija skont l-MMD se jkomplu jiġu vvalutati fil-livell tal-UE u/jew fil-livell internazzjonali kull sena, kull sentejn u/jew kull erba’ snin. L-atturi li tradizzjonalment kienu involuti fil-livell tal-UE fl-eżerċizzju ta’ monitoraġġ u valutazzjoni, minbarra d-DĠ CLIMA, huma l-EEA, iċ-Ċentru Konġunt tar-Riċerka u l-Eurostat. Dawn l-istess atturi se jkomplu jgħinu f’dan l-eżerċizzju fil-futur. Ir-riżultati kemm tal-valutazzjoni tal-UE kif ukoll tal-valutazzjoni internazzjonali minbarra li jintużaw għall-finijiet ta’ konformità se jkomplu jintużaw ukoll biex bl-iktar mod effettiv jidderieġu sforzi ta’ titjib kif ukoll attivitajiet ta’ bini ta’ kapaċitajiet fil-livelli tal-UE u tal-Istati Membri. [1] ĠU L 49, 19.2.2004, p.1 [2] Id-Deċiżjoni tal-Kummissjoni 2005/166/KE tal-10 ta’ Frar 2005 li tistabbilixxi r-regoli li jimplimentaw id-Deċiżjoni Nru 280/2004/KE tal-Parlament Ewropew u tal-Kunsill li tikkonċerna l-mekkaniżmu għall-moniteraġġ [ta’] l-emissjonijiet ta’ gass serra tal-Komunità u biex jiġi implimentat il-Protokoll ta’ Kyoto (ĠU L 55, 1.3.2005, p. 57) [3] Il-valutazzjoni tal-impatt hija inkluża fid-dokument ta’ ħidma tal-persunal tal-Kummissjoni dwar id-dokument tal-valutazzjoni tal-impatt “li jakkumpanja l-Pakkett tal-Miżuri ta’ Implimentazzjoni għall-objettivi tal-UE dwar it-tibdil fil-klima u l-enerġija rinnovabbli għall-2020” (SEC (2008) 85/3) u l-anness tiegħu SEC (2008)85) Vol II. [4] Il-klassifikazzjonijiet użati: + jew – jintużaw biex jiddenotaw impatti pożittivi jew negattivi rispettivament. = ifisser ebda impatt, +/- impatt baxx, ++/--, impatt medju, +++/--- impatt għoli [5] L-użu tar-rapporti ppreżentati skont id-Deċiżjoni Nru 280/2004/KE għar-rapportar tad-dħul mill-irkant mhuwiex ipprovdut speċifikament għall-kwoti tal-“avjazzjoni” fl-Artikolu 3d(4), madankollu, għal konsistenza se jiġi implimentat skont dan. [6] L-elementi dettaljati huma bbażati fuq abbozz ta’ deċiżjoni skont il-Protokoll ta’ Kyoto [7] “L-umidifikazzjoni mill-ġdid u l-iskular tal-ilma” hija sistema ta’ prattiki għat-tixrib mill-ġdid u l-iskular tal-ilma minn ħamrija organika li tkopri erja minima ta’ ettaru 1. L-attività tapplika għall-artijiet kollha li jkunu ġew iddrejnjati u/jew imxarrba mill-ġdid mill-1990 u li mhumiex reġistrati taħt xi attività oħra kif definit f’dan l-Anness, fejn it-tneħħija tal-ilma hija r-riżultat dirett ikkawżat mill-bniedem tat-tnaqqis fis-saff ta' taħt l-art fejn jinġabar l-ilma u t-tixrib mill-ġdid huwa r-riżultat dirett ikkawżat mill-bniedem tal-proċess parzjali jew totali tal-oppost tal-iskular tal-ilma; [8] Avvenimenti li ma jistgħux jiġu kkontrollati u li mhumiex influwenzati materjalment mill-pajjiż li jinkludu t-turija li ma seħħet l-ebda bidla fl-użu tal-art fuq artijiet soġġetti għal avvenimenti ta’ force majeure, turija li l-okkorrenzi kienu jmorru lil hinn mill-kontroll tal-Parti, turija tal-isforzi magħmulin biex l-artijiet jiġu riabilitati soġġett għal avvenimenti ta’ force majeure, turija li l-emissjonijiet assoċjati ma’ qtugħ tas-siġar għal raġunijiet ta' salvataġġ ma ġewx esklużi. [9] L-għan tas-sistema nazzjonali, kif magħruf skont il-protokoll ta’ Kjoto, huwa li tiggarantixxi l-preparazzjoni ta’ inventarju annwali dwar il-gassijiet serra, li jkun konformi mal-kriterji tal-kwalità stabbiliti għall-inventarji, u r-rapportar tiegħu lis-Segretarjat tal-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Kummissjoni tal-Unjoni Ewropea. Is-sistema nazzjonali tipproduċi d-dejta tal-emissjonijiet u tal-isfond tal-inventarju. Hemm inkluż ukoll l-arkivjar tad-dejta li tintuża fil-kalkoli tal-emissjonijiet, il-pubblikazzjoni tar-riżultati, il-parteċipazzjoni fl-investigazzjonijiet tal-inventarji u l-ġestjoni tal-kwalità tal-inventarju.